© Асен Тонев

Българската патриаршия да възстанови евхаристийното общение с Македонската архиепископия, а тя ще признае Българската православна църква като Майка Църква". Това гласи писмо, прието от Светия синод на Македонската църква на 9 ноември, адресирано до Светия синод на Българската църква, за който съобщи предаването на БНТ "Вяра и общество".

Журналистът Горан Благоев припомни, че Македонската православна църква е създадена в края на Втората световна война, но до днес не е призната от никоя православна църква, нито Сръбската, нито Българската.

Според писмото, цитирано изцяло в предаването, Синодът на Македонската православна църква - Охридска архиепископия, единодушно е решил да призове Българската православна църква (БПЦ) за възстановяване на евхаристийното едиство и да припознае и признае БПЦ като майка-църква, която първа я приема и признава нейната автокефалност. Македонската църква очаква българският патриарх Неофит да подстави проблема пред Вселенската патриаршия и другите православни църкви и да я представлява и се застъпва пред тях и той да обяви обединението.

"Втори такъв шанс няма да има" - подчерта д-р Милен Врабевски, председател на фондация "Българска памет". "Апелирам към Българския патриарх да заеме мястото си на духовен баща и да помисли, че от другата страна живеят наши духовни братя. Редно е да подкрепи хората в Македония."

По думите му през есента е имало срещи между македонски и български клирици у нас, но българският Синод все още се бои да направи първата крачка.

"Приемам тези събития днес като продължение на работата ни от онези години"- добави бившият директор на Дирекция по вероизповеданията Любомир Младенов, който е сред първите инициатори на тези контакти. "Непростимо е да пропуснем този исторически шанс. Патриарх Неофит би следвало да види в тези събития продължение на своята последователна работа и чрез личните си убеждения да доведе нещата до добър край," допълни той.